અગાઉ, રવિવારે રાત્રે બ્રેક્ઝિટ સેક્રેટરી ડેવિડ ડેવિસ તેમજ સોમવારે બોરિસ જ્હોન્સને પણ રાજીનામું આપવા સાથે થેરેસા મે સામે નેતાપદ અને રાજકીય જીવનનો ખતરો ઉભો થયો છે. બીજી તરફ, બેકબેન્ચર સાંસદ જેકોબ રીસ-મોગે પૂર્વ ફોરેન સેક્રેટરી જ્હોન્સન સારા વડા પ્રધાન બની શકશે તેમ કહી તેમને સમર્થન આપ્યું છે. રાજીનામાં અને અફવાઓનાં અરાજકતાપૂર્ણ દિવસ પછી ડાઉનિંગ સ્ટ્રીટને રાજકીય નેતૃત્વના સંભવિત પડકારનો સામનો કરવો પડશે તેમ જણાય છે. જોકે, પ્રાઈમ મિનિસ્ટરના સમર્થકોએ જ્હોન્સને બ્રેક્ઝિટ વિશે કોઈ ઉપાયો સૂચવ્યા ન હોવાનો દાવો કરી જણાવ્યું હતું કે મિસિસ મે રાષ્ટ્રીય હિતો માટે જંગમાં અડીખમ ઉભાં રહેશે. ડેવિડ ડેવિસે રાજીનામું આપ્યા પછી રાજીનામું આપવાની તેમજ રાજીનામા પર સહી કરતી તસવીરો જાહેર કરવાના જ્હોન્સનના નિર્ણયની પણ ટીકા થઈ રહી છે.